A s'ospite illustre Felize Cavallotti
In sa segunda visita fatta a cust’isola ispozada,
custos versos hat dittadu e imbiadu
A.D. Migheli
Oschiri, bennarzu 1897

                     1.
Ite chircas olà? ite pretendes,
Ospite illustre, in sa patria mia?
Nara: cun cale mira custa 'ìa
T'hat ghiadu su passu avventurosu?
Forsi has bidea, Vate generosu,
Sas penas chi ch'agattas a cantare?
No, no cantes: ajua a lagrimare
Chi mezus benefiziu nos rendes.

                     2.
No, no cantes, isculta su clamore,
De cust'isul'afflitta e in cadena.
No, no cantes:proit'est troppu pena,
Su ider custos, chi est in dolore.
No isfoghes su tou amen'ardore,
Ca no faghet niente cant'e cantu,
No che deghet'inoghe amenu cantu,
Ma estru lastimosu, pro attitare.
 
                     3.
No, no cantes: ma da una mirada,
A sa Sardigna, osservende s'istoria.
Ti prego a t'imprimire in memoria,
Su chi fit e coment'est resultada.
Dae fertile tantu e coltivada,
Com'est incoltivada, infruttuosa!
Innanti tant'amena e preziosa,
Como ripugnat'a la visitare.
 
                     4.
No, no cantes: osserva cant'amore,
Roma, mama crudele, nos mustresit,
Cando, a nos guvernare nde mandesit,
Lupos ladros in bestes de Pretore!
Duos solu nd'appemus de onore,
Catone e Caju Graccu, eppur'eppuru!
No fin ladros che atteros, seguru,
Ma no fin bennidos pro deinare.
 
                     5.
No, no cantes: osserva it'iscarmentu,
Subras de sas agriculas intradas,
Senza cumpassione degumadas,
Sos pius annos, su vinti pro chentu!
Gasìe degumàna dogn'armentu,
E tottu sas industrias continu:
Fina su corzu miseru fachinu
Fit degumadu pro esercitare!

                     6.
No, no cantes; ca causad ispantu
Su chi Roma fattesi unu die:
Chi b'est giompid' a fagher gasie
A si ponner sos fizos a s'incantu?
Eppuru issa jompesid a su tantu
De los bender in pubblicu mercadu!
E de mama su titulu s'hat dadu,
Ite mama amorosa de istimare!

                    7.
No, no cantes; osserva s'arrivida
Ch'hat fattu sa vandalica ruina:
Razza perfida, ladra e assassina,
Insensada, feroze e aburrida;
S'Istoria si parad atturdida
A cant'hat fattu simile zenìa...
Los notat chi fin vandalos ebìa,
Ateru no s'est podida isplicare.

                    8.
No, no cantes, due parte de Oriente
Est accudende un'ateruna razza:
Iss'a narrer chi tottu fin'in cazza
De posseder cust'isula impotente!
Primu guvernu moderadamente,
Poi che-i sos primos isfrenados
Fin'in Grecos sos Vandalos mudados,
Bramidos su matessi a ispozare.

                    9.
No, no cantes, intende ite chimentu,
A dogni parte, in sas sardas marinas;
Ahi! sunu sas bandas saracinas,
Ogni bene fattende a iscarmentu!
A sos cales serviat de appentu
S'opprimire sos corzos abitantes.
Fin sos giogos issoro diletantes
Giaitare a su muru e impalare!

                   10.
No, no cantes; cust'orda malandrina
De samben sardu s'hat tintu sas manos,
Ma ecco Genovesos e Pisanos,
Chi enin pro los fagher a chijina.
Razza turca niedda saracina,
Zedit su postu a sos turcos biancos!
Si tue t'has pienu sos fiancos,
Como intran custos a si sazziare.

                    11.
No, no cantes, osserva ite ruina
Ch'istesin pro sa sarda nassione;
Invece de inculcare s'unione
Istigaìan sa briga intestina.
Ambas razzas de mala raighina
Bramidas de usurpare prata e oro,
Pro enner bene a sas miras issoro
Chircan su modu de ponner a pare.

                    12.
No, no cantes, osserva ite cuntrattu
Ch'in Roma unu Pontefize est fattende:
Ahimé! sa Sardigna s'est bendende
E nos iscorzat mancari a barattu!
Poverita, pro te no b'hat riscattu
E no t'ides de te pius padrona,
ca endida ti s'hàna a s'Aragona
E si devet de te impossessare.

                    13.
No, no cantes; Felize, a ti nd'abbides
A cant'arrivana zertos mitrados?!
Oh maladittos furbos chirigados,
Cando tales infamias cumittides!
No bastat chi a Cristos bos bendides,
Chi bos dades sas isulas anzenas!
Ca fini pagas sas passadas penas,
Custu puru aiàmus de proare?!

                    14.
No, no cantes; osserva it'armamentu
In su Portu fangosu s'est unende:
Sunu treghentas naes navighende
De truppas barriadas a cuntentu,
Corza Sardigna! e chie assistimentu
T'had a prestare, in sos bisonzos tuos?
Ca zertos patriotas cori-crùos?
Ti ten opprimir' e no ajuare.

                   15.
No, no cantes; o canta unu portentu
Ch'est in sas proas sardas sa pius bella;
Una sola mischina zittadella
Parat sa fronte a tal'investimentu!
Ischende chi fit una contra a chentu
Eppuru issa resistit animosa.
Evviva! cara Iglesias generosa
Permitti cust'alloro a t'imbiare.

                   16.
No, no cantes; o canta cun ardore
Contra a-i custa terra, a s'ora indigna,
Pro chi sa mezus parte de Sardigna
Prestesit manu forte a s'invasore!
Tattari, in primu postu, at cuss'onore,
Chi fin'a los giamare fid'andada!
Beneditta li siat sa jamada,
Chi la paghesit cun l'ispopulare!

                   17.
No, no cantes; osserva e it'intrada
Ch'han fattu custos, cun mala manera:
Nde siat testimonza S'Alighera,
Ch'istesit totalmente ispopulada!
Oh sias puru sa mal'arrivada
A Sardigna sa razza catalana!
Pro chi no ch'agatèis bidda sana
Chi no tendias manu a l'ispozare!

                   18.
No, no cantes; ma mira cant'attivos
Fin pro lassare domos ispozadas,
A forza de impostas duplicadas
Chi, pro beffe, jamàna donativos.
A pius chi de bene fini brivos
Bi fin, subra sos dannos, sos affrontos
E inue a pagare no fin prontos,
Minettaian de inzendiare.

                    19.
No, no cantes; osserva it'operàna
De s'Ispagna sas luridas armadas,
Ordas perversas indisciplinadas,
Chi ponian su raspu, ùe passàna:
Sos laores in erva nde segàna,
Pro ponner a sos caddos sa proenda.
E gasi cazzigàna dogni sienda,
Pro issos fit delittu a rispettare.

                   20.
No, no cantes; pianghe pius a prestu
Ca nos han ispozados senza frenu;
S'impossessan de su trabagliu anzenu
In su modu pius vile e disonestu;
Ca tottu cun ingannu manifestu,
Trataian sos sardos che istrazzu:
E mancumale chi pro rimpiazzu
Sos tedescos benzesin a arrivare!

                   21.
No, no cantes; osserva it'operesin,
In custa breve ma trista firmada,
Pro chi fit dogni cosa incamerada,
Su tabaccu a su nessi s'istanghesin!
E-i sos consizeris obblighesin,
In Tattari, pro forza a cunsentire;
E ca no si cherian reduire
Minettan sa zittade a bumbaldare!

                   22.
No, no cantes; osserva it'assemblea,
Ch'in Londra sas potenzias han formadu,
Sa cale at a Sardigna destinadu
Sutt'a una potenzia pigmèa!
Gasi matessi a Gesus in Giudea
Portesin da Erodes a Pilatu!
A sos males antigos han annatu
Cust'ateru, e bisognu de b'istare.

                   23.
No, no cantes; mudadu est s'orizonte,
(Siad in mala o in bona fortuna):
Ecconos cunsignados, tott'in una,
Sutta s'appetitosu Piemonte.
Car' Istranzu, no m'obblighes chi conte
Né legges né Edittos né Pregones;
Apenas, in tantas bellas aziones,
Una solu ti nd'happo a raccontare.

                   24.
No, no cantes; sa domo savoiarda
Mira dae su Corsu persighida,
Cando disisperada s'est fuida
A si salvare in custa terra sarda;
Poi l'hat tenta che fiza bastarda,
Ingrata mama, o idriga no bona!
Pro l'aer cunservadu una corona,
In sambene l'hat cherfida pagare!

                    25.
No, no cantes; ajua a narrer ohi,
Pro su cumpensu chi nos hat mandadu,
Cand'hat barbaramente iscuartadu
Sos nobiles cumpagnos de Angioy!
No potto narrer su ch'hat fattu poi,
Ch’a velare su versu so custrintu:
E-i custu cumpendiu restrintu
No mi permitid a mi prolungare.

                    26.
No, no cantes; giradu s'est su entu
(E siat nessi cun bona manera):
Ecconos cun s'Italia torr'intera
Ecconos arrivados a s'intentu!
Assumanc' in sa parte su cuntentu
Nos det giamare, già hat mudadu sorte:
Ca già l'hamus prestadu manu forte
In ogni occasione a l'ajuare.

                   27.
No, no cantes, Felize, happas passenzia,
Pro chi so cun s'Italia disgustadu.
E no hamus su samben terramadu
In sas battaglias de s'indipendenzia?
Ue lassat sa sua indiferenzia,
Si nois l'assistimus a dogn'ora?
S'Italia est cun nois depidora
E no s'ammentat mai a nos pagare.

                   28.
No, no cantes, ca so interroghende
S'Italia (e it'iscusa hat a adduire?):
Narami, a t'aggradàd a t'assistire
Cando fis sos intrusos cumbattende?
E oe chi unida ses vivende
Ti ses de cust'ajudu ismentigada!
O ses bidriga o mama isnaturada,
De sas duas una nde deves leare.

                   29.
No, no cantes; finida est sa rassigna
Chi l'hat posta in tortura e in guai.
Nara: in tantos fragellos, cando mai
Podiat mezorare sa Sardigna?
Ca tottu cantos, cun manera indigna
L'han trattada che terra de cunchista!
Fidi et este, e ted esser sempre trista,
Sighende in zente istranza a isperare...

                   30.
No, no cantes; proite nos han postos
Guasi a tollerare su bastone;
Ca sa Sardigna, in tant'oppressione
No hat pius Amsicoras né Jostos!
Pius a prestu ch'hamus facci-tostos
Bramidos de zinzillos e de oro,
Chi curren senza dolima de coro,
Giudas venales, a la cuntrattare!

                    31.
No, no cantes, amabile cantore,
Pro custa terra trista e opprimida,
Ch'est fìn'attresetada e intontida,
Ca pro issa est perenne su dolore.
No, no cantes, inue s'Esattore
Possidenzias e fruttos s'hat leadu!
Apenas pro piangher hat lassadu
Sos ojos, a bighinu a si siccare!

                   32.
No, no cantes; in tantu sentimentu
Faghenos a piangher cumpagnia;
Sias tue su nostru Geremia,
Formendende unu pubblicu lamentu.
S'in sas penas nos das custu cuntentu
Ogni sardu t'had aer in memoria,
E pro sos venidores, in s'istoria
Hamus su nomen tou a registrare.